তন্বীদের খুব প্রয়োজন এই সময়ে। আমি নাজনীন আখতার তন্বীর কথা বলছি। যে দেশের মেয়েরা এখনও “পতি ধর্ম, পতি পরম তপস্যা “ মানে, স্বামীর হাজার দোষ মুখ বুঁজে সহ্য করে, স্বামীর হাতে মার খাওয়াটাকে মেনে নেওয়া কপাল বলে ধরে, তাদের মুখে চুনকালি দিয়ে তন্বী স্রোতের বিপরীতে দাঁড়িয়ে অত্যাচারী স্বামীকে পুলিশের হাতে সোর্পদ করলে। গাজি টিভির সাংবাদিক দম্পতি রফিকুল এবং তন্বীকে প্রথম দেখেছি পত্রিকার পাতায়, একমাত্র কন্যা চন্দ্রমুখীর মৃত্যুর পর শোকে মা তন্বী পাঁচতলা ছাদ থেকে লাফ দিয়ে আত্মহত্যা করার চেষ্টা করে। দীর্ঘদিন চিকিৎসার পর সুস্থ হন তিনি, দ্বিতীয় সন্তান নেবার কথা চিন্তা করে এই দম্পতি। কিন্তু সন্তান গর্ভে আসার সঙ্গে সঙ্গে ফেবুতে রফিকুলের উক্তি, সে সন্তান চায় না, শুধুমাত্র তন্বীর কথা ভেবেই এই সন্তান। সে সুখ খুঁজে পেয়েছে অন্য কোথাও।